CELEX: 62011CN0605
Language: da
Date: 2011-11-29 00:00:00
Title: Sag C-605/11 P: Appel iværksat den 29. november 2011 af Republikken Finland til prøvelse af dom afsagt af Retten (Tredje Afdeling) den 9. september 2011 i sag T-29/08, Liga para Protecção da Natureza (LPN) mod Europa-Kommissionen

25.2.2012   
            
            
               DA
            
            
               Den Europæiske Unions Tidende
            
            
               C 58/4
            
         Appel iværksat den 29. november 2011 af Republikken Finland til prøvelse af dom afsagt af Retten (Tredje Afdeling) den 9. september 2011 i sag T-29/08, Liga para Protecção da Natureza (LPN) mod Europa-Kommissionen
   (Sag C-605/11 P)
   2012/C 58/04
   Processprog: portugisisk
   
      Parter
   
   
      Appellant: Republikken Finland (ved J. Heliskoski og M. Pere, som befuldmægtigede)
   
      De andre parter i appelsagen: Liga para Protecção da Natureza (LPN), Europa-Kommissionen, Kongeriget Danmark og Kongeriget Sverige
   
      Appellanten har nedlagt følgende påstande
   
   
               —
            
            
               Den appellerede dom ophæves for så vidt som Retten deri frifandt Europa-Kommissionen i det søgsmål, LPN havde anlagt (domskonklusion 1).
            
         
               —
            
            
               Den anfægtede kommissionsafgørelse annulleres og Kommissionen tilpligtes at betale appellantens omkostninger.
            
         
      Anbringender og væsentligste argumenter
   
   Den Europæiske Unions Ret har i sin dom i sag T-29/08, Liga para Protecção da Natureza (LPN) mod Kommissionen, overtrådt EU-retten som omhandlet i artikel 58 i statutten for Domstolen, idet den ikke annullerede den anfægtede kommissionsafgørelse af 22. november 2007, for så vidt som denne afgørelse vedrører dokumenter og dele af dokumenter, hvori LPN ved Kommissionens afgørelse af 24. oktober 2008 blev meddelt afslag på aktindsigt.
   
               1)
            
            
               Retten har begået en retlig fejl, idet den har fortolket artikel 4, stk. 2, tredje led, i forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (1) (herefter »gennemsigtighedsforordningen«) således, at samtlige dokumenter, der indgår i en verserende traktatbrudssag, som dokumenttype bliver beskyttet på en sådan måde, at institutionen kan afslå at give aktindsigt i samtlige dokumenter, der er indeholdt i akterne i traktatbrudssagen, på grundlag af en almindelig formodning om, at udbredelsen af sådanne dokumenter a priori vil være til skade for beskyttelsen af formålet med undersøgelser.
            
         
               2)
            
            
               Retten har ved efterprøvelsen af, om Kommissionen før afslaget på ansøgningen om aktindsigt i dokumenter har taget rimeligt hensyn til en eventuelt mere tungtvejende offentlig interesse, foretaget en fejlagtig fortolkning af artikel 4, stk. 2, sidste sætningsled, og af artikel 6, stk. 1, i forordning (EF) nr. 1367/2006 af 6. september 2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (2). Retten har fortolket disse bestemmelser fejlagtigt, idet den ikke behørigt har efterprøvet, om Kommissionen har foretaget den interesseafvejning, der er foreskrevet i disse bestemmelser, mellem den interesse, der skal beskyttes i henhold til artikel 4, stk. 2, tredje led, og den muligvis mere tungtvejende offentlige interesse i udleveringen af de dokumenter, der ansøges om aktindsigt i.
            
         
      (1)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).
   
      (2)  Europa-Parlamentets og Rådets forordning (EF) nr. 1367/2006 af 6.9.2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT L 264, s. 13).